บาทเปิด 30.19 บาทต่อดอลลาร์ ทรงตัว
เงินบาทเปิดตลาด 30.19 บาทต่อดอลลาร์ ทรงตัว ตลาดจับตาความสัมพันธ์การค้าสหรัฐ-จีน หลังสหรัฐฯผ่านกฎหมายหนุนม็อบฮ่องกง
21 พ.ย. 2562

เงินบาทเปิดตลาด 30.19 บาทต่อดอลลาร์ ทรงตัว ตลาดจับตาความสัมพันธ์การค้าสหรัฐ-จีน หลังสหรัฐฯผ่านกฎหมายหนุนม็อบฮ่องกง
นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้ที่ระดับ 30.19 บาท/ดอลลาร์ จากเย็นวานนี้ที่ปิดตลาดที่ระดับ 30.18 บาท/ดอลลาร์
"เช้านี้เปิดมาทรงๆจากช่วงปิดตลาดเมื่อวาน หลักๆ ตลาดยังจับตาความสัมพันธ์ทางการค้าระหว่างสหรัฐฯกับจีนหลังเมื่อคืนนี้สภาผู้แทนราษฎรสหรัฐฯมีมติด้วยคะแนนเสียง 417 ต่อ 1 เสียง ผ่านร่างกฎหมายเพื่อให้การสนับสนุนกลุ่มผู้ประท้วงเรียกร้องประชาธิปไตยในฮ่องกง ซึ่งร่างกฎหมายดังกล่าวครอบคลุมถึงการกำหนดให้ทบทวนการให้สิทธิพิเศษทางการค้ากับฮ่องกง ภายใต้กฎหมายของสหรัฐฯ"นักบริหารเงิน กล่าว
ส่วนรายงานการประชุม FOMC ที่ออกมาเมื่อคืน ค่อนข้างออกมาในทางแบ่งรับแบ่งสู้ มีทั้งสนับสนุนให้มีการลดดอกเบี้ย กับยังกังวลเศรษฐกิจสหรัฐฯ
นักบริหารเงิน คาดว่า กรอบการเคลื่อนไหวของค่าเงินบาทในวันนี้จะอยู่ระหว่าง 30.15-30.25 บาท/ดอลลาร์